โกลด์ETFยันราคาอิงทองโลก
ตลท.มั่นใจ 4 กองทุนโกลด์อีทีเอฟ ที่ซื้อขายในตลาดเคลื่อนไหวตามราคาทองคำตลาดโลก “สมาคม บลจ.” ยันเกณฑ์คำนวณ NAV มาตรฐาน
11 ก.พ. 2555

ตลท.มั่นใจ 4 กองทุนโกลด์อีทีเอฟ ที่ซื้อขายในตลาดเคลื่อนไหวตามราคาทองคำตลาดโลก “สมาคม บลจ.” ยันเกณฑ์คำนวณ NAV มาตรฐาน
นายภากร ปีตธวัชชัย รองผู้จัดการสายงานการตลาด ตลาดหลักทรัพย์แห่งประเทศไทย (ตลท.) เปิดเผยว่า ราคาหน่วยลงทุนของกองทุนโกลด์อีทีเอฟ ซึ่งเป็นกองทุนรวมที่ลงทุนในทองคำที่จดทะเบียนในตลาดหลักทรัพย์ เคลื่อนไหวเป็นไปตามราคาทองคำในตลาดโลก อีกทั้งมีโบรกเกอร์ทองชั้นนำเป็นผู้ดูแลสภาพคล่อง ทำให้ราคาที่ซื้อขายสอดคล้องกับมูลค่าทรัพย์สินสุทธิของกองทุน (NAV) 
“กองทุนโกลด์อีทีเอฟที่ซื้อขายในตลาดมีจำนวน 4 กองทุน ได้รับความสนใจจากผู้ลงทุนในประเทศ โดยมีปริมาณการซื้อขายทั้งสิ้น 6,520 ล้านบาทในปี 2554 และ ณ สิ้นเดือน ม.ค. มีขนาดกองทุนรวม 2,997 ล้านบาท” นายภากร กล่าว
จุดเด่นของกองทุนซึ่งผู้ลงทุนสามารถรู้ราคาได้ทันทีแบบเรียลไทม์และซื้อขายในราคาที่ต้องการได้ตลอดเวลาทำการของตลาดหลักทรัพย์ฯ โดยไม่ต้องรอราคาปิด ณ สิ้นวัน
นอกจากนี้ โกลด์อีทีเอฟแสดงราคามูลค่าทรัพย์สินสุทธิต่อหน่วยลงทุนโดยประมาณ (iNAV) ตลอดช่วงเวลาซื้อขายในตลาดหลักทรัพย์ ช่วยให้ผู้ลงทุนใช้เป็นข้อมูลประกอบการซื้อขายได้ ต่างจากกองทุนทองคำทั่วไป และไม่ต้องกังวลกับความเสี่ยงของอัตราแลกเปลี่ยนเนื่องจากซื้อขายเป็นเงินบาท 
ด้านนางวรวรรณ ธาราภูมิ นายกสมาคมบริษัทจัดการลงทุน (บลจ.) กล่าวว่า สมาคมและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีการหารือกรณีที่กองทุนทองคำที่ไปลงทุนในอีทีเอฟทองคำที่จดทะเบียนซื้อขายในตลาดสิงคโปร์มีราคาปิดสูงกว่าปกติเมื่อวันที่ 30 ธ.ค.ที่ผ่านมาอย่างต่อเนื่อง และ บลจ. ที่เกี่ยวข้องได้ทำหน้าที่เต็มที่ในการคุ้มครองผู้ลงทุนโดยไม่ได้บกพร่อง ก่อนที่สถาบันบัณฑิตบริหารธุรกิจศศินทร์จะออกมาแนะนำให้นักลงทุนเลี่ยงกองทุนทองที่อ้างอิงสิงคโปร์
นอกจากเมื่อวันที่ 4 ม.ค. 2555 บลจ.ได้ติดต่อไปยังตลาดหลักทรัพย์สิงคโปร์ ซึ่งหน่วยลงทุน ETF GLD 10US$ (SPDR Gold Trust) จดทะเบียนอยู่ และได้แจ้งว่าอยู่ระหว่างตรวจสอบเรื่องดังกล่าว
นายกสมาคม บลจ. กล่าวยืนยันว่า เกณฑ์การคำนวณ NAV ของกองทุนรวมที่อุตสาหกรรมใช้อยู่มีแนวปฏิบัติที่เป็นมาตรฐานเดียวกันทั้งอุตสาหกรรม และเป็นไปตามมาตรฐานบัญชีที่ ก.ล.ต.กำหนด
“สมาคมไม่เคยได้รับการติดต่อและยังไม่เคยได้พบกับศศินทร์ แต่ยินดียิ่งที่ศศินทร์ตื่นตัวเรื่องนี้และหวังว่าจะดำเนินการสัมมนาโดยให้ข้อมูลที่ถูกต้องแก่ผู้เข้ารับฟังอย่างครบถ้วนและเป็นธรรม อันจะก่อให้เกิดประโยชน์ต่อสาธารณชน”
นายกสมาคมฯ กล่าวว่า “เรื่องการคำนวณ NAV ของกองทุนนั้น มีกฎกติกาที่เราจะต้องทำตามที่สำนักงาน ก.ล.ต. กำหนด คือเราจะต้องใช้ราคาปิดตามมาตรฐานบัญชีทุกประการ และในเมื่อมาตรฐานบัญชีกำหนดว่าเราต้องใช้ราคาปิดของตลาดที่มีสภาพคล่อง เราก็จำเป็นต้องใช้ราคานั้น ซึ่งตลาดสิงคโปร์ที่ ETF ทองคำจดทะเบียนซื้อขายนั้น ก็เป็นตลาดที่มีสภาพคล่อง เราก็ต้องใช้ราคาปิดของตลาดนั้นตามกฎ เราจะทำเป็นอื่นไปได้อย่างไร นอกจากนี้ เรื่องที่มีข้อสงสัยว่าอาจมีผู้ใดผู้หนึ่งที่ได้ประโยชน์จากเรื่องราคานั้น สมาคมฯ เชื่อโดยสุจริตใจว่าไม่มี บลจ. ใดไปแสวงหาประโยชน์ให้ตนเองหรือใครๆ ด้วยการกระทำเช่นนั้น และเรื่องนี้หากมีข้อสงสัย เราก็เชื่อมันว่า สำนักงาน ก.ล.ต. เขาก็ทำหน้าที่อย่างเข้มแข็งอยู่แล้ว 
ในการตรวจสอบ”
นางวรวรรณ กล่าว